3.

Odôvodnenie

A. Všeobecná časť:

Vychádzajúc z potrieb zostavovania platobnej bilancie a vstupu Slovenska do EÚ, návrh novely opatrenia Národnej banky Slovenska upresňuje plnenie devízovej ohlasovacej povinnosti pri ohlasovaní skutočností týkajúcich sa aktív a pasív vo vzťahu k tuzemcom v zahraničí a vo vzťahu k cudzozemcom. Spresnila sa štruktúra hlásení ako aj metodika na vypracúvanie týchto hlásení.

Odbor štatistiky pristúpil k zmenám z nasledovných dôvodov:

-	časť uskutočnených zmien rešpektuje posledné odporúčania medzinárodných inštitúcií, predovšetkým ECB, ktoré sa týkajú metodiky zostavovania platobnej bilancie a medzinárodnej investičnej pozície,
-	metodika hlásení sa dopĺňa o určité špecifické prípady, s cieľom eliminovať chyby vykazujúcich jednotiek pri ich vykazovaní a o prípady, ktorých vykazovanie je vynútené rozvojom určitých nových produktov, napríklad v oblasti cash managementu,
-	možnosť získania niektorých údajov z iných zdrojov viedla k redukcii určitých riadkov, alebo redukcia vyplynula zo zaniknutia nutnosti vykazovania určitých údajov v samostatnom riadku, čím sa vytvoril priestor pre zníženie zaťaženosti vykazujúcich jednotiek pri vykazovaní,
-	posledná skupina zmien má formálny charakter, kde nastáva len určité spresnenie názvoslovia. Ide o formálne zmeny, kde sa vykazovaná hodnota nemení, len sa názvoslovie približuje názvosloviu používanom v slovenskej legislatíve, čím sa stáva pre vykazujúce jednotky zrozumiteľnejším.

K návrhu opatrenia bola vypracovaná Doložka zlučiteľnosti návrhu opatrenia s právom Európskych spoločenstiev a právom Európskej únie, ktorá je súčasťou tohto odôvodnenia.

Predkladaný návrh opatrenia je v súlade s Ústavou Slovenskej republiky, zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná.

Návrh opatrenia nebude mať vplyv na štátny rozpočet, iné verejné financie, obyvateľov, hospodárenie podnikateľskej sféry a iných právnických osôb, na životné prostredie a nebude mať vplyv na zamestnanosť.

Doložka zlučiteľnosti navrhovaného opatrenia Národnej banky Slovenska, ktorým sa mení a dopĺňa opatrenie Národnej banky Slovenska č. 613/2003 Z. z., ktorým sa ustanovuje štruktúra, rozsah, obsah, členenie, termíny, forma, spôsob, postup a miesto predkladania niektorých ohlasovaných skutočností podľa § 8 Devízového zákona v znení opatrenia Národnej banky Slovenska č. 708/2004 Z. z. s právom Európskych spoločenstiev a právom Európskej únie

1.	Navrhovateľ opatrenia: Národná banka Slovenska

2.	Názov návrhu opatrenia: Návrh opatrenia Národnej banky Slovenska z .....č. ..../2005, ktorým sa mení a dopĺňa opatrenie Národnej banky Slovenska č. 613/2003 Z. z., ktorým sa ustanovuje štruktúra, rozsah, obsah, členenie, termíny, forma, spôsob, postup a miesto predkladania niektorých ohlasovaných skutočností podľa § 8 Devízového zákona v znení opatrenia Národnej banky Slovenska č. 708/2004 Z. z.

3.	Záväzky Slovenskej republiky vo vzťahu k Európskym spoločenstvám a Európskej únii:
Z Aktu o podmienkach pristúpenia, ani z materiálu ohľadom gestorstva nevyplývajú žiadne záväzky.

4.	Problematika návrhu právneho predpisu 
a)	je upravená v práve Európskych spoločenstiev v týchto právnych aktoch:

1.	Protokol č. 18 o štatúte Európskeho systému centrálnych bánk a Európskej centrálnej banky, Kapitola 2. Ciele a úlohy Európskeho systému centrálnych bánk, Článok 5 Zber štatistických informácií,
2.	Nariadenie Rady (ES) č. 2533/98 z 23. novembra 1998 o zbere štatistických informácií Európskou centrálnou bankou (Ú. v. ES L 318, 27/11/1998 str. 0008 – 0019) v platnom znení,
3.	Usmernenie Európskej centrálnej banky ECB/2003/7 z 2. mája 2003 o požiadavkách Európskej centrálnej banky na štatistické vykazovanie v oblasti štatistiky platobnej bilancie a medzinárodnej investičnej pozície a o výkaze medzinárodných rezerv (Ú. v. EÚ L 131,28/05/2003 str. 0020 – 0052) v platnom znení.

b)	nie je upravená v práve Európskej únie.

5.	Stupeň zlučiteľnosti návrhu opatrenia s právom Európskych spoločenstiev a právom Európskej únie: úplný

6.	Gestor: bezpredmetné

7.	Účasť expertov : žiadna

B. Osobitná časť:

K Čl. I:

a)	Vykazujúce jednotky v riadkoch týkajúcich sa priamych investorov – zahraničných subjektov a podnikov priamych investícií v zahraničí vykazujú údaje v rámci celého konsolidovaného celku,
b)	konkrétne usmernenie v prípade zmien v percentuálnej účasti, teritoriálnych zmien, reklasifikácii pohľadávok a záväzkov z dlhodobých na krátkodobé a naopak, zmeny pri kapitalizácii úveru, pri splynutí, zlúčení alebo rozdelení vykazujúcich jednotiek, účtovanie prijatých a poskytnutých preddavkov,
c)	zánik sektorového členenia,
d)	vzájomný zápočet pohľadávok a záväzkov predstavuje úhradu pohľadávok a záväzkov a oceňuje sa kurzom NBS ku dňu uskutočnenia vzájomného zápočtu,
e)	oceňovanie cenných papierov (aktíva). V súčasne platnom znení sa cenné papiere oceňujú trhovou alebo nominálnou cenou. Cenné papiere je možné oceňovať aj kvalifikovaným odhadom. Podiely na základnom imaní v obchodných spoločnostiach sa oceňujú obstarávacou cenou prípadne metódou vlastného imania (podiely na základnom imaní v obchodných spoločnostiach, pre ktoré je vykazujúca jednotka materskou spoločnosťou, alebo v ktorých má vykazujúca jednotka podstatný vplyv),
f)	oceňovanie cenných papierov (pasíva). V súčasne platnom znení sa cenné papiere oceňujú trhovou alebo nominálnou cenou. Cenné papiere sa oceňujú trhovou cenou alebo kvalifikovaným odhadom,
g)	vykazovanie alikvotnej (predpísanej) hodnoty nákladov a výnosov, s výnimkou podielov na zisku a dividend,
h)	nevyfakturované dodávky k 31. decembru v prípade pohľadávok nahradené pojmom časové rozlíšenie už prevedených a odobratých dodávok odberateľom, ktoré sa týkajú budúcich období,
i)	evidencia dobropisov pre potreby NBS,
j)	pojem vývoz tovaru bol nahradený pojmom materiál, zásoby, vlastnej výroby, tovar, hmotný a nehmotný majetok. Tovar je len časť toho, čo môže vykazujúca jednotka vyviezť do zahraničia. Z hlásení by tým pádom vypadli výrobné podniky, ktoré do zahraničia síce vyvážajú, ale vyvezené komodity nie sú tovarom, ale výrobkami (to isté platí aj v prípade hmotného a nehmotného majetku),
k)	pojem dovoz tovaru bol nahradený pojmom obstaranie zásob (materiál, spotrebný materiál, tovar), hmotného a nehmotného majetku. Opäť platí podobné vysvetlenie ako v predchádzajúcom bode, výrobný podnik, ktorý obstaráva suroviny potrebné pre výrobu zo zahraničia zaznamená túto skutočnosť ako dovoz materiálu (nie tovaru),
l)	pojem obligácie bol nahradený termínom dlhopisy v celom texte,
m)	riadok 114 – FINANČNÉ DERIVÁTY – klasifikácia a spôsob vykazovania finančných derivátov pre potreby NBS,
n)	riadok 118 – FINANČNÉ ÚVERY KRÁTKODOBÉ – PRIAMY INVESTOR – ZAHRANIČNÝ SUBJEKT – vykazovanie KONTO POOLING v prípade nevyrovnaného konečného stavu na prelome vykazovaných období,
o)	Riadok 213 – FINANČNÉ ÚVERY KRÁTKODOBÉ – PRIAMY INVESTOR – ZAHRANIČNÝ SUBJEKT – vykazovanie KONTO POOLING v prípade nevyrovnaného konečného stavu na prelome vykazovaných období,
p)	riadok 204 – OSTATNÉ KAPITÁLOVÉ FONDY – nový riadok, v ktorom sa zaznamenávajú podiely priameho zahraničného investora – zahraničného subjektu na tejto súčasti vlastného imania,

q)	riadok 206 – FINANČNÉ ÚVERY DLHODOBÉ – kapitalizácia úveru formou prevodu na zvýšenie základného imania prípadne na ostatné kapitálové fondy nie je transakciou ale kurzovým a iným rozdielom,
r)	riadok 210 – FINANČNÉ DERIVÁTY – klasifikácia a spôsob vykazovania finančných derivátov pre potreby NBS,
s)	riadok 211 – MAJETKOVÁ ÚČASŤ NAJMENEJ 10 % - PRIAMY INVESTOR – ZAHRANIČNÝ SUBJEKT –  v súčasne platnom znení platí podiel priameho zahraničného investora na základnom imaní vykazujúcej jednotky, prípadne svoj podiel následne zvyšuje, vrátane hodnoty dovezenej technológie a strojného zariadenia, reštitúcie, know – how, goodwillu a podobne. Návrh nahrádza túto zložitú definíciu pojmom peňažný a nepeňažný podiel na základnom imaní. Spresní sa tým spôsob vykazovania dlhodobého majetku, ktorý pokiaľ nie je nepeňažným podielom na základnom imaní predstavuje obyčajný záväzok (nie zvyšovanie majetkovej účasti).

Zrušené riadky v Mesačnom hlásení o zahraničných aktívach :

106 – BARTRE, VÝMENY TOVAROV,
108 Z RIADKU 107 – INKASÁ A PLATBY ZA VÝVOZ A DOVOZ TOVARU
125 – CELKOVÁ KAPITÁLOVÁ ÚČASŤ V ZAHRANIČÍ
128 – REINVESTOVANÝ ZISK Z RIADKU 115, STĹPEC 7

Zrušené riadky v Mesačnom hlásení o zahraničných pasívach :

221 – CELKOVÁ KAPITÁLOVÁ ÚČASŤ V ZAHRANIČÍ
221 a) – PREDPOKLADANÁ VÝŠKA SPLÁTOK DO KONCA BEŽNÉHO ROKA
224 – REINVESTOVANÝ ZISK Z RIADKU 211, STĹPEC 14

K Čl. II:

Ustanovenie obsahuje účinnosť novely opatrenia.